Natten til tirsdag har et kærestepar angiveligt skændtes i Aalborg Øst. Ja, det lyder jo ikke som noget usædvanligt. Men denne gang udviklede situationen sig noget voldsomt. For nogle uvedkommende kom nemlig til og blandede sig, og det endte med at den mandlige part af kæresteparret fik en del knytnæveslag af de tre til fire personer, der blev en del af episoden. Det fik manden til at kontakte en kammerat, og en times tid senere, nemlig klokken et i nat, mødtes de igen med gerningsmændene. Ukendte gerningsmænd Det endte dog igen uheldigt. Og denne gang gik det ud over kammeraten. Han blev overfaldet af de tre til fire personer, som kom til Pontoppidansstræde. De slog, sparkede og stak ham med en kniv i bagdelen. Det fortæller politikommissær Kenneth Rodam. - Gerningsmændene kørte derfra i bil, og vi har ikke identificeret dem. Og de forurettede kender dem heller ikke, så vi arbejder videre på sagen, siger han. Det er jo endnu en voldsom voldsepisode i Aalborg. Senest var der en episode mandag, hvor anmeldelsen i første omgang lød på skud. Relaterer det sig her til det? - Nej, episoden her relaterer ikke til noget bandemæssigt, slår han fast.

Referat:
To mænd er blevet gennembanket i Aalborg Øst.